KIRJALLINEN KYSYMYS E-0597/02

esittäjä(t): Feleknas Uca (GUE/NGL) komissiolle

(5. maaliskuuta 2002)

Aihe: Lapsisotilaiden käyttö

Lapsisotilaiden käyttöä koskeva lisäpöytäkirja tuli äskettäin voimaan. Siinä kielletään alaikäisten lasten käyttäminen taisteluissa. Tällä hetkellä Yhdistyneiden Kansakuntien arvioiden mukaan yli 300 000 lasta osallistuu taisteluihin ennen kaikkea Afrikan ja Aasian sota-alueilla.

Toistaiseksi 96 valtioita on allekirjoittanut sopimuksen, mutta vain 14 on ratifioinut sen. Tämä osoittaa, että lapsisotilaiden käytön kieltämiseksi on vielä paljon tehtävää.

1. Mitä komissio aikoo tehdä lapsisotilaiden käytön kieltämiseksi?

2. Onko komissio rahoittanut viime vuosina hankkeita, joilla pyritään siihen, että lasten ei enää tarvitse lähteä sotaan? Jos on, mitä hankkeita ne ovat olleet?

Poul Nielsonin komission puolesta antama vastaus

(2. toukokuuta 2002)

Komissio yhtyy arvoisan parlamentin jäsenen huoleen ja on sitoutunut torjumaan laajalle levinnyttä lapsisotilaiden käyttöä, jota ei voida pitää hyväksyttävänä. Komissio on tukenut voimakkaasti Yhdistyneiden Kansakuntien yleiskokouksen 25. toukokuuta 2000 hyväksymää lapsen oikeuksista tehdyn yleissopimuksen pöytäkirjaa, joka koskee lasten osallistumista aseellisiin selkkauksiin.

Aseellisissa selkkauksissa osallisina oleville lapsille annettava apu ja suoja kanavoidaan useiden komission ohjelmien kautta; näistä yksi on ihmisoikeuksia ja demokratiaa koskeva eurooppalainen aloite. Lapsen oikeuksien edistäminen oli yksi painopiste myönnettäessä rahoitusta vuonna 2001, ja se valtavirtaistetaan koskemaan vuosien 20022004 rahoitusta.

Komissio katsoo, että haavoittuvassa asemassa olevien lasten auttaminen ja suojeleminen pitäisi nähdä osana laajempaa, köyhyyden poistamisen tavoitetta ja sitä kautta osana yhteisön kehitysyhteistyötä. Lapset ovat yhteisön ulkomaanavun tärkeä kohderyhmä erityisesti alakohtaisissa politiikoissa, kuten koulutuksessa ja terveydenhuollossa.

Lisäksi komissio on tehnyt lapsikysymyksestä humanitaarisen avun läpikäyvän painopisteen. Tämä näkyy niin hankkeissa, EU:n sisällä tehtävässä lobbauksessa kuin tutkimuksessa, jolla pyritään tehostamaan kansainvälistä humanitaarista toimintaa.

Komissio tukee voimakkaasti toimintakeskeistä ajattelua ja kiinnittää erityistä huomiota lapsisotilaskysymykseen pyrkimällä määrittelemään ja toteuttamaan parhaat mahdolliset toimet lapsisotilaiden yhteiskunnallisen ja taloudellisen sopeuttamisen alalla.

Humanitaarisen avun toimisto ECHO kiinnittää erityistä huomiota lasten suojelemiseen ja auttamiseen. Vuonna 2001 se tuki humanitaarisen avun antamista konfliktitilanteissa oleville lapsille koskevia hankkeita, jotka perustuvat lapsen oikeuksien yleissopimuksessa vahvistetuille normeille, velvoitteille ja periaatteille. Vuosina 2000 ja 2001 ECHO käytti yli 40 miljoonaa euroa hankkeisiin, joilla suojeltiin ja autettiin lapsia ympäri maailmaa; esimerkkeinä mainittakoon psykososiaalinen tuki lapsisotilaille (Sierra Leone, Sudan, Kosovo, Makedonia, Länsiranta, Gazan alue ja Libanon), koulujen rahoittaminen asuinsijoiltaan siirtyneitä henkilöitä varten perustetuilla hätäapuleireillä (Länsi-Timor, Kongon demokraattinen tasavalta, Sudan, Sierra Leone, Kosovo, Makedonia ja Montenegro) sekä sodan koettelemien lasten terveydenhuolto-ohjelmat (Sudan).

Poliittisella tasolla ECHO rahoitti tutkimusta (esim. Pelastaa lapset -järjestön hanke, jonka tarkoituksena on käsikirjan laatiminen lapsisotilaiden parissa työskenteleville ja jossa hyödynnetään avunantajayhteisön saamia kokemuksia, sekä Belgian Punaisen Ristin hanke, jossa pyritään laatimaan

kestäviä, vakaita, institutionaalisia ja operationaalisia toimintastrategioita). Vuonna 2002 ECHO aikoo yhteistyössä Yhdistyneiden Kansakuntien lastenavun rahaston (Unicef) kanssa parantaa tietojen saatavuutta aseellisissa selkkauksissa osallisina olevista lapsista (systemoitu tietokanta). Lapsen oikeuksien puolesta puhumisen alalla ECHO laati esitteitä, rahoitti valokuvanäyttelyitä sekä järjesti Brysselissä lokakuussa 2001 konferenssin lapsisotilaiden tilanteesta yhdessä Voice- ja Pelastakaa lapset -järjestöjen kanssa.

Demokratiaa ja ihmisoikeuksia koskevasta eurooppalaisesta aloitteesta (budjettikohta B7-7) myönnettiin vuonna 2000 merkittävää tukea Unicefin Sierra Leonessa käynnistämälle kaksivuotiselle hankkeelle, joka koskee taisteleviin ryhmittymiin kuuluvien lasten sekä konfliktin takia perheistään erossa olevien lasten suojelua ja yhteiskuntaan sopeuttamista. Lisäksi vuonna 2001 osoitettiin 719 932 euroa entisten lapsisotilaiden yhteiskuntaan sopeuttamiseen Sierra Leonessa.

Nämä ponnistelut ovat erottamaton osa ihmisoikeuksien edistämistä ja suojelua humanitaarisissa operaatioissa sekä yhdistettäessä hätäapu-, kunnostus- ja kehitystoimia.